Hver eneste dråbe tæller, når 48-årige Tom Mejland fra Skørping to gange om ugen pumper vigtig medicin ind i sin krop. For fire år siden blev han ramt af nervebetændelsen CIDP, der gør, at hans muskler i arme og ben svinder ind, hvis han ikke får sin medicin. -	Medicinen er livsvigtigt og gør, at jeg kan opretholde en relativt høj livskvalitet, fortæller han. Faldet fra under corona Den medicin, som Tom Mejlands livskvalitet afhænger af, er en blanding af flere medikamenter - heriblandt plasma fra blod, som lige nu er en mangelvare, fordi der mangler blod- og plasmadonorer i hele Region Nordjylland. -	De sidste to år under coronakrisen er der faldet flere donorer fra, end der er kommet til, så derfor har vi brug for flere, fortæller Betina Samuelsen Sørensen, der er ledende overlæge hos Blodbanken i Aalborg. Antallet af bloddonorer i Region Nordjylland er lige nu 29 bloddonorer per 1.000 indbyggere, og det er næstlavest blandt alle landets regioner. En af de nordjyske bloddonorer er Poul Mattesen fra Saltum, og han kan kun anbefale det til andre. -	Det er skønt, at man kan hjælpe andre mennesker, der har behov for det, for man kunne jo selv få behov for det en skønne dag, forklarer han. Behovet stiger Over hele verden er behovet for medicin fremstillet af plasma kun steget, og derfor er det vigtigt, at flere melder sig som donorer. -	Vi drømmer om at nå op på 2.000 nye donorer i år, og vi håber jo, at donorerne gerne vil komme og hjælpe, lyder det fra Betina Samuelsen Sørensen. Dagens sidste opfyldning med medicin er ved at være overstået for Tom Mejland. Medicinen har hjulpet ham til at få kræfter tilbage i arme og ben, men det ville han ikke have fået, hvis det ikke havde været for blod- og plasmadonorer. -	Jeg er supertaknemlig, hvis jeg kunne gøre noget for dem, så ville jeg rigtig gerne gøre det, for det betyder alt, slutter han.

Referat:
Der mangler lige nu blod- og plasmadonorer i hele Region Nordjylland. Det kan blive meget alvorligt for de patienter, der er afhængige af blod eller medicin, som indeholder plasma. En af dem er Tom Mejland fra Skørping, som kan ende i kørestol, hvis ikke han får sin medicin.